Udtalelse om tildeling af budgetreserven til EF-initiativerne frem til udgangen af 1999 (96/C 97/04)

Kommissionen for De Europæiske Fællesskaber besluttede den 31. oktober 1995 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om tildeling af budgetreserven til EF-initiativerne frem til udgangen af 1999.

Det forberedende arbejde henvistes til ØSU's Sektion for Regionaludvikling og Fysisk Planlægning, som udpegede Campbell Christie til ordfører. Sektionen vedtog sin udtalelse den 23. januar 1996.

Det Økonomiske og Sociale Udvalg vedtog på sin 332. plenarforsamling af 31. januar-1. februar 1996, mødet den 31. januar 1996, enstemmigt følgende udtalelse.

1. Indledning

1.1. I oktober 1995 vedtog Kommissionen et forslag vedrørende tildeling af budgetreserven til EF-initiativerne frem til udgangen af 1999. I en meddelelse har Kommissionen udbedt sig en meningstilkendegivelse fra ØSU om den foreslåede tildeling.

1.2. Inden for de seneste år har ØSU vedtaget to udtalelser om EF-initiativerne (). I begge tilfælde har ØSU gentaget sin stærke støtte til disse initiativer som et led i EU's arbejde for større økonomisk og social samhørighed. EF-initiativerne frembyder en meget værdifuld mulighed for udvikling af nye, innovative støtteprogrammer i ugunstigt stillede regioner. Der er tale om særskilte EU-programmer, idet de falder uden for de gennemførelsesprocedurer, der gælder for den overvejende del af strukturfondsstøtten.

1.3. Den finansiering af EF-initiativerne, som man enedes om i 1993, indebar en samlet tildeling på 13,45 milliarder ECU, hvoraf 1,6 milliarder ECU (svarende til 11,9 %) blev henlagt til særlige fremtidige programmer. Kommissionen har nu fremlagt et forslag til en fordeling af budgetreserven (1,665 milliarder ECU) mellem de 13 igangværende initiativer.

1.4. I forlængelse af beslutningerne fra Edinburgh-topmødet foreslår Kommissionen, at 690 millioner ECU af den samlede reserve tildeles mål 1-regionerne, mens de resterende 975 millioner ECU fordeles på andre regioner.

2. Generelle bemærkninger

2.1. Den foreslåede fordeling af budgetreserven er i overensstemmelse med de prioriteter, der er lagt fast i den seneste gennemgang af EU's initiativprogram. Disse prioriteter har ØSU i alt væsentligt tilsluttet sig i tidligere udtalelser, hvorfor ØSU i det store og hele er enig i den fordeling, Kommissionen foreslår.

2.2. I sin meddelelse gentager Kommissionen, at strukturfondene generelt skal tage sigte på at fremme beskæftigelsen i EU. Dette princip kan ØSU fuldt og helt tilslutte sig. EF-initiativerne med programmer, som specifikt er rettet mod iværksættelse af foranstaltninger til forbedring af beskæftigelsesmulighederne i ugunstigt stillede regioner, opfattes i denne sammenhæng, og med rette, som et vigtigt, innovativt instrument.

2.3. ØSU bifalder også forslaget om at udvikle INTERREG-initiativet yderligere ved at indføre en C-del, der skal tilskynde til samarbejde og udveksling af information mellem modtagerregioner i almindelighed, og i særdeleshed når det gælder spørgsmål vedrørende forvaltning af oversvømmelser og tørke. Dette vil forbedre forudsætningerne for, at de erfaringer, man har gjort i én region, også kommer andre regioner til gode.

2.3.1. INTERREG-programmet spiller fortsat en afgørende rolle i bestræbelserne på at fremme det tværnationale samarbejde med det formål at sikre, at den bedste praksis i bestemte regioner kan anvendes andre steder i EU. Det er i denne forbindelse vigtigt, at der findes en mekanisme, der gør det muligt, at den viden, som bestemte regioner har opbygget inden for f.eks. forvaltning af sparsomme vandressourcer og oversvømmelseskontrol, kan anvendes i andre regioner i EU.

2.3.2. ØSU konstaterer, at Kommissionen i sit forslag om INTERREG C kræver, at mindst tre medlemslande går sammen om en støtteanmodning. ØSU foreslår, at kravet, hvor det er hensigtsmæssigt, ændres til to medlemslande, idet der i EU er oversvømmelsestruede områder, der kunne få gavn af støtte under dette program.

2.4. Efter ØSU's opfattelse er forøgelsen af de tilgængelige midler under de fire programmer til fremme af industriel omstilling (KONVER, RECHAR, RESIDER og RETEX) af særlig betydning. Disse fire EF-initiativer har alle en direkte beskæftigelsesfremmende effekt og forbedrer modtagerregionernes muligheder på længere sigt. Med tanke på de alvorlige problemer, der er i mange regioner, er det glædeligt, at de nævnte programmer nu kan videreføres indtil 1999.

2.5. Styrkelse af direkte foranstaltninger til fremme af genindslusningen af særlig ramte grupper blandt de arbejdsløse er et aspekt af EF-initiativprogrammet, som ØSU tillægger særlig stor vægt. ØSU bifalder således Kommissionens forslag om at øge bevillingerne til YOUTHSTART og NOW og støtter fuldt ud idéen bag Kommissionens nye initiativ, EMPLOI-integration.

2.6. De ekstra midler, der stilles til rådighed for ADAPT-programmet, giver et fingerpeg om den betydning, dette forholdsvis nye initiativ nu tillægges. ØSU støtter Kommissionens forslag om at øge bevillingen til dette initiativ, som skal lette tilpasningen dels til nye teknologier, dels til den nye globaliserede økonomi, som mange virksomheder i dag må konkurrere inden for.

2.7. I sit forslag forsøger Kommissionen at sikre en vis grad af smidighed i fordelingen af budgetreserven, således at medlemsstaterne kan koncentrere ressourcerne om de initiativer, der giver det bedste resultat. ØSU er enig i, at smidighed gør det muligt for medlemsstaterne at maksimere EF-initiativernes nyttevirkning.

2.8. For så vidt angår de fire initiativer vedrørende industriel omstilling, er der i Kommissionens forslag udtrykkeligt taget hensyn til princippet om smidighed i udnyttelsen af budgetreserven. Under forudsætning af at dette ikke bringer princippet om koncentration i fare, er ØSU enig i, at en sådan smidighed vil gøre det muligt at bruge ressourcerne dér, hvor behovet er størst. Dette er også i overensstemmelse med nærhedsprincippet.

2.9. ØSU bifalder, at Kommissionen understreger behovet for fortsat støtte til at fremme udviklingen af de små og mellemstore virksomheder. ØSU konstaterer, at der ikke fremsættes forslag om særlig tildeling af yderligere pengebeløb til SMV-initiativet. Det er derfor vigtigt, at SMV modtager passende finansiering fra det net af initiativer, som modtager ekstra støtte.

2.10. ØSU konstaterer, at der ikke siges noget om forlængelse til 1999 af støtten til EF-initiativet for fred og forsoning i Nordirland og de tilgrænsende counties i Irland. Dette initiativ er kun sikret finansiering til 1997. ØSU tillægger initiativet stor betydning og støtter, at det forlænges til 1999. ØSU erkender, at dette fredsinitiativ kun delvis finansieres via budgettet for EF-initiativer, men foreslår alligevel, at der afsættes midler til at sikre dets videreførelse til 1999.

2.11. Hensigten med EF-initiativerne er at fremme nye løsninger på problemer, der er fælles for flere regioner i EU. De fungerer i denne henseende på samme måde som de programmer, der iværksættes i henhold til artikel 10 i Regionalfondsforordningen. For at få det størst mulige udbytte af strukturfondene som helhed er det vigtigt, mener ØSU, med et vist samspil og en vis forbindelse mellem EF-initiativer og artikel 10-programmer under EFRU.

3. Konklusion

3.1. Som det er fremgået, støtter ØSU Kommissionens forslag om tildeling af budgetreserven til EF-initiativerne. ØSU vil dog gentage, at kontrol med og evaluering af de enkelte programmer er påkrævet. I sin foregående udtalelse pegede ØSU på en række specifikke emner, der burde tages op i forbindelse med kontrol og vurdering, og ØSU vil opfordre Kommissionen til så hurtigt som muligt at aflægge beretning om EF-initiativernes umiddelbare virkning.

Bruxelles, den 31. januar 1996.

Carlos FERRER

Formand for

Det Økonomiske og Sociale Udvalg

() EFT nr. C 304 af 10. 11. 1993; EFT nr. C 295 af 22. 10. 1994.